༄། །བདུད་རྩི་འཁྱིལ་བ་དཀར་པོ་ལྷ་དགུའི་དབང་གི་མཚམས་སྦྱོར་མདོར་བསྡུས་འཆི་མེད་མཆོག་སྦྱིན་ཞེས་བྱ་བ་བཞུགས་སོ།།
ཁྱབ་བདག་བླ་མ་དང་ཚེ་འོད་དཔག་མེད་ཐ་དད་མེད་དེར་གུས་པས་ཕྱག་འཚལ་ལོ།། བདེ་ཆེན་འགྱུར་མེད་ཡེ་ཤེས་ཉིད། སྙིང་རྗེའི་སྣང་བ་མཆོག་གི་གཏེར། །འཕོ་མེད་ཀུན་མཁྱེན་སྤྱོད་པ་ཅན། །གང་དེས་རྣམ་པ་ཀུན་ཏུ་སྐྱོངས། །འཆི་མེད་འདོད་པའི་སྙིང་ཁ་གང་། །སིམ་བྱེད་བདུད་རྩིའི་མཆོག་དམ་པར། ། གནས་སྐབས་མཐར་གྱི་དོན་འགྲུབ་པའི། །སྨིན་ལམ་དབང་གི་ཆོ་ག་བྲི། །འདིར་ཚེ་དཔག་མེད་དཀར་པོ་ལྷ་དགུའི་སྒོ་ནས་གཞན་རྗེས་སུ་འཛིན་པའི་དབང་གི་མཚམས་སྦྱོར་མདོ་ཙམ་བགྱི་བ་ལ་ཞུགས་སོ། །དེ་ལ་གཉིས་སྔོན་འགྲོ་སྒྲུབ་པའི་བྱ་བ་དང་། དངོས་གཞི་དབང་གི་ལག་ལེན་ནོ། །དང་པོ་ནི་གཞུང་ཆོག་བཞིན་བདག་འཇུག་གི་བར་སོང་ནས། གཉིས་པ་དོན་གཉེར་གྱི་སློབ་མ་གཅིག་གམ་གང་ཡང་རུང་བ་མདུན་དུ་བསགས། ཁྲུས་བགེགས་བསྐྲད་བསྲུང་འཁོར་མཎྜལ་འབུལ་བར་བསྐུལ་ནས་ཕུལ་རྗེས། ནམ་མཁའ་དང་མཉམ་པའི་འགྲོ་བ་ཀུན་གྱི་དོན་དུ་རྣམ་པ་ཐམས་ཅད་མཁྱེན་པ་སངས་རྒྱས་ཀྱི་གོ་འཕང་རིན་པོ་ཆེ་ཐོབ་པར་བྱ་བ་དང་། གནས་སྐབས་སུ་ཚེའི་བར་ཆད་ཞི་ཞིང་མཐུན་རྐྱེན་སྤེལ་བའི་ཆེད་ཚེ་དབང་ཟབ་མོ་ཞུ་ཞིང་ཐོབ་པར་བྱ་སྙམ་པའི་དམ་པའི་ཆོས་ཉན་པའི་ཀུན་ཏུ་སྤྱོད་པ་དང་ལྡན་པས་གསན་འཚལ། དེ་ཡང་སློབ་དཔོན་ཆེན་པོ་ཙནྡྲ་གོ་མིའི་སློབ་སྤྲིང་དུ། གང་ཞིག་ཐོབ་ན་སྐྱེ་བའི་རྒྱ་མཚོ་མཐར་འབྱིན་ཅིང་། །བྱང་ཆུབ་མཆོག་གི་ས་བོན་དགེ་བའང་འདེབས་བྱེད་ལ། །ཡིད་བཞིན་ནོར་བུ་བས་ཀྱང་ཡོན་ཏན་ཆེས་ལྷག་པའི། །མི་ཉིད་དེ་ནི་སུ་ཞིག་འབྲས་བུ་མེད་པར་བྱེད། །ཀུན་མཁྱེན་ལམ་སྟོན་འགྲོ་བ་འདྲེན་པར་ཆས་གྱུར་ཅིང་། །སེམས་ཀྱིས་སྟོབས་ཆེན་མི་ཡི་རྙེད་པ་གང་ཡིན་པའི། །ལམ་དེ་ལྷ་དང་ཀླུ་ཡིས་མི་རྙེད་ལྷ་མིན་དང་། །མཁའ་ལྡིང་རིག་འཛིན་མིའམ་ཅི་དང་ལྟོ་ཕྱེས་མིན། །ཞེས་རྙེད་པར་དཀའ་ཞིང་དོན་ཆེ་བའི་དལ་འབྱོར་གྱི་རྟེན་བཟང་པོ་འདི་ལྟ་བུས་འགྲུབ་པར་བྱ་བའི་དོན་དེ་ནི་ལྷ་དང་ཀླུ་དང་ལྷ་མ་ཡིན་དང་ནམ་མཁའ་ལྡིང་དང་རིག་པ་འཛིན་པ་དང་མིའམ་ཅི་དང་ལྟོ་ཕྱེ་ཆེན་པོ་དང་། དྲི་ཟར་བཅས་པའི་འཇིག་རྟེན་སུས་ཀྱང་རྙེད་པར་མི་འགྱུར་བས། སྤྱོད་པ་ལ་འཇུག་པའི་ལེའུ་དང་པོར། དལ་འབྱོར་འདི་ནི་རྙེད་པ་ཤིན་ཏུ་དཀའ། །སྐྱེས་བུས་དོན་འགྲུབ་ཐོབ་པར་འགྱུར་བ་ལ། གལ་ཏེ་འདི་ལ་ཕན་པ་མ་སྒྲུབ་ན། ཕྱིས་འདི་ཡང་དག་འབྱོར་པ་ག་ལ་འགྱུར། ཅེས་གསུངས་པ་བཞིན་རྙེད་པར་དཀའ་ཞིང་འཇིག་པར་སླ་བའི་དལ་རྟེན་བཟང་པོའི་ལུས་འདི་ཉིད་འཚོ་ཐབས་དང་ཆོས་སྒྲུབ་པའི་ལེགས་བྱེད་ལ་ཅི་ནས་འབད་དགོས་ཏེ། ཞི་བ་ལྷས། འདི་འདྲའི་དལ་བ་རྙེད་གྱུར་ནས། །བདག་གིས་དགེ་གོམས་མ་བྱས་ན། །འདི་ལས་བསླུས་པ་གཞན་མེད་དེ། །འདི་ལས་རྨོངས་པ་གཞན་མེད་དོ། །ཞེས་ལྡོག་ཕྱོགས་ནས་གསུངས་པ་ལྟར་དང་། གཞན་ཡང་ལུང་འགའ་ཞིག་ལས། །གང་ཕྱིར་འདི་ན་ཡིད་འོང་བ། །སྲོག་ལས་གཞན་པ་ཡོད་མ་ཡིན། །བརྩེ་མེད་འཆི་བའི་འཇིགས་པ་ལས། །ཐར་པའི་ཐབས་ནི་ཀུན་ཏུ་སྤྱད། །དེ་བས་མྱུར་དུ་ཐབས་མང་པོས། །འཆི་བ་བསླུ་བ་རྣམ་པར་བརྟག །ཅེས་གསུངས་པས་རྣམ་པར་སྤྱོད་པའི་བློ་གྲོས་དང་ལྡན་པ་རྣམས་ཀྱི་བྱ་བ་ཐམས་ཅད་ཀྱི་སྔོན་དུ་ཚེ་བསྲིང་བའི་ལེགས་བྱས་འདི་ཁོ་ན་ལ་སྔགས་དང་རྫས་དང་སྨན་དང་ཏིང་ངེ་འཛིན་སོགས་སྒོ་དུ་མ་ནས་འབད་དགོས། དེ་ལ་ཁམས་གསུམ་པའི་སེམས་ཅན་ཕལ་ཆེར་ལ་རང་རང་གི་ཚེ་ཚད་རེ་བཤད་པ་དེའི་ནང་ཚན་མིར་གྱུར་པའི་འགྲོ་བ་ལ་ཡང་མཛོད་ལས། སྒྲ་མི་སྙན་ན་ལོ་སྟོང་སྟེ། གཉིས་ན་ཕྱེད་ཀྱིས་དམན་པའོ། །འདི་ན་མ་ངེས་ཐ་མར་ནི། །ལོ་བཅུ་དང་པོ་དཔག་ཏུ་མེད། །ཞེས་བྱང་གླིང་པའི་ཚེ་ཚད་ལོ་སྟོང་། །ཤར་ནུབ་ཀྱི་གླིང་པའི་མི་ཚེ་ཚད་དང་པོ་ལྔ་བརྒྱ་དང་། ཕྱི་མ་ཕྱེད་སུམ་བརྒྱར་བཤད་ཅིང་། ཛམྦུ་གླིང་པའི་མི་རྣམས་ལ་བསྐལ་པ་དང་པོའི་དུས་ཚེ་ལོ་དཔག་ཏུ་མེད་པ་ནས། འོ་སྐོལ་གྱི་སྟོན་པ་ཚེ་ལོ་བརྒྱ་པའི་དུས་བྱོན་པ་ལྟ་བུས་མ་ངེས་པའི་མཐའ་ཅན་དུ་བཤད་པས་ཚེ་སྤེལ་བའི་ཐབས་ཀྱི་འཇུག་སྒོ་ཡོད་ལ། ཐབས་དེ་ཡང་གང་ཞེ་ན་གསེར་འོད་དམ་པའི་མདོ་ལས། ཚེ་རིང་བའི་རྒྱུ་ནི་གཉིས་ཏེ། སྲོག་གཅོད་པ་སྤོང་བ་དང་། གཞན་ལ་ཁ་ཟས་རབ་ཏུ་སྦྱིན་པའོ། །ཞེས་ཐེག་པ་ཐུན་མོང་གི་ལུགས་ཀྱི་དབང་དུ་བྱས་ན། རྒྱལ་པོ་ལ་སོགས་པ་སྟོབས་དང་ལྡན་པ་རྣམས་ཀྱིས་ནི་མངའ་ཐང་གི་འགྲོ་བར་གཏོགས་པའི་སྲོག་ཆགས་རྣམས་ལ་རི་རྒྱ་ཀླུང་རྒྱ་སྡོམས་པ་ལྟ་བུས་མི་འཇིགས་པ་སྐྱབས་ཀྱི་སྦྱིན་པས་ཕན་གདགས་པ་དང་། ནད་པ་རྣམས་ལ་ཟས་དང་གོས་དང་། མཁོ་བའི་ཡོ་བྱད་གཞན་དང་། མགོན་མེད་པ་རྣམས་ལ་མགོན་སྐྱབས་དཔུང་གཉེན་བགྱིད་པས་ཕན་གདགས་པ། དེ་ཙམ་གྱི་ནུས་སྟོབས་མེད་ཀྱང་རང་སྟོབས་དང་སྦྱར་བའི་རྒྱལ་བའི་སྐུ་གཟུགས་བཞེང་བ་དང་། གསུང་སྒྲོག་པ་དང་། མཆོད་རྟེན་ལ་རྡོ་ཐལ་བྱུགས་ཤིང་བ་དན་གྱིས་བརྒྱན་པ་སོགས། མདོར་ན་མཆོད་ཅིང་བསྙེན་བཀུར་བགྱིད་པ་སོགས་དང་། དགེ་སློང་བཅས་ལྡན་བཞི་སྡེར་ལོངས་པས་སྦྱིན་པ་རྣམ་བཞིའི་དོན་ཚང་བའི་བསིལ་གཏོར་བརྒྱ་རྩ་གཏོང་འཇུག་པ་སོགས་ཚེ་ཐུང་བའི་ལན་ཆགས་བུ་ལོན་སྦྱང་བའི་དགེ་བ་ལ་འབད་པས་ཚེ་འཕེལ་བའི་བགོ་སྐལ་ལ་སྤྱོད་པར་འགྱུར་ལ། དེ་ལས་ཀྱང་གསང་སྔགས་རྡོ་རྗེ་ཐེག་པ་ནི། ཇི་སྐད་དུ། དོན་གཅིག་ན་ཡང་མ་རྨོངས་དང་། ཐབས་མང་དཀའ་བ་མེད་པ་དང་། །དབང་པོ་རྣོན་པོའི་དབང་བྱས་ནས། །སྔགས་ཀྱི་ཐེག་པ་ཁྱད་པར་འཕགས། །གསུངས་པ་ལྟར་ཐབས་ཀྱི་འཇུག་པ་མང་བས། ལྷ་སྔགས་ཏིང་ངེ་འཛིན་རྫས་དང་སྦྱིན་བསྲེག འཕྲུལ་དུ་བསྐོར་བ་ལ་སོགས་པ་རྣམ་པ་དུ་མས་ཚེ་བསྲིང་ཚུལ་བཤད་པ་ལས། དེ་ཡང་རྒྱུད་སྡེ་བཞིའི་བྱ་སྤྱོད་ཀྱི་སྐབས་སུ་ཚེ་དཔག་མེད་ལྷ་དགུའི་དཀྱིལ་འཁོར་དུ་དབང་ནོད་པ་དང་། བསྙེན་སྒྲུབ་ལས་སྦྱོར་གྱི་སྒོ་ནས་ཚེ་བསྲིང་བ་ལྟ་བུ། དེ་བཞིན་དུ་རྣལ་འབྱོར་རྒྱུད་ལྟར་ན། ཚེ་དཔག་མེད་གསུང་གི་དཀྱིལ་འཁོར་དང་། ཕྱག་རྡོར་འཆི་བདག་འཇོམས་པ་ཐུགས་ཀྱི་དཀྱིལ་འཁོར་ལ་བརྟེན་ནས་ཚེ་བསྲིང་ཚུལ་རྒྱས་པར་བཤད་མོད་ཀྱི། །འདིར་རྣལ་འབྱོར་བླ་མེད་ཀྱི་རྒྱུད་ལ་གཉིས་སུ་དབྱེ་བའི་ཕ་རྒྱུད། དེ་ལ་འདུས་པ་རྒྱུད་ཕྱིར། རྒྱུད་རྒྱལ་རྡོ་རྗེ་ཅན་རྣམས་ཀྱི། །འཁོར་ལོ་བསྒྱུར་བ་དྲུག་གི་རྒྱ། །ཞེས་རྟག་པ་རྣམ་པར་སྣང་མཛད་ཀྱི་རྒྱུད། རྡོ་རྗེ་ཅན་མི་བསྐྱོད་པའི་རྒྱུད། རིན་ཆེན་འབྱུང་ལྡན་རྡོ་རྗེ་ཉི་མའི་རྒྱུད། འོད་དཔག་མེད་པདྨ་གར་དབང་གི་རྒྱུད། རྟག་མཆོག་དོན་ཡོད་གྲུབ་པའི་རྒྱུད། ཁྱབ་བདག་རྡོ་རྗེ་འཆང་གི་རྒྱུད་དང་དྲུག་ཏུ་ཡོད་པ་ལས། འདིར་པདྨ་གར་གྱི་དབང་ཕྱུག་གི་རྒྱུད། དེའི་རྩ་བའི་རྒྱུད་འབུམ་པ་དང་། བཤད་རྒྱུད་འོད་ཟེར་དྲྭ་བ་ལ་བརྟེན་ནས་མ་གཅིག་གྲུབ་པའི་རྒྱལ་མོས་མན་ངག་ཏུ་སྡེབས་པ་ལས། ཕྱི་སྒྲུབ་ལྷ་གཅིག་བུམ་གཅིག ནང་སྒྲུབ་ཞི་བ་ལྷ་མང་། གསང་སྒྲུབ་ཁྲོ་བོ་ལྷ་མང་། དེ་ཁོ་ན་ཉིད་སྙིང་པོའི་སྒྲུབ་ཐབས། གཞན་ཡང་དཀར་པོ་ལྷ་དགུ་གོང་ཁུག་མ་ལྷ་ལྔ་དང་ལྷ་དགུ་ལས་ཁ་ཚར་ལ་བརྟེན་པ། ཚེ་ཟན་ལ་བརྟེན་པ། ཐོད་པ་ལ་བརྟེན་པ། རིལ་བུ་དར་མདུད་ལ་བརྟེན་པ་སོགས་ཚེ་བསྲིང་བའི་ཐབས་དཔག་ཏུ་མེད་པ་ལས། འདིར་བདུད་རྩི་འཁྱིལ་བ་ཚེའི་རྒྱུད་དང་ཚེ་དཔག་ཏུ་མེད་པ་སྙིང་པོའི་གཟུངས་ལ་བརྟེན་ནས་མན་ངག་གི་གཞུང་མཛད་པའི་ཆོ་གར་དཀར་པོ་ལྷ་དགུར་གྲགས་པ་དེ་ཉིད་ཡིན། དེ་ལ་ཡིད་ཆེས་ཁུངས་བཙུན་དུ་སྟོན་པ་བརྒྱུད་པའི་བྱུང་ཁུངས་དང་། བརྒྱུད་པ་དེ་ལྡན་གྱི་དབང་བསྐུར་ཚུལ་གཉིས་ལས་དང་པོ་བརྒྱུད་པའི་བྱུང་བ་རགས་རིམ་གྱི་དབང་དུ་བྱས་ན། རྗེ་བཙུན་རས་ཆུང་པ་དེ་ཉིད་རྒྱ་གར་དུ་ལན་གསུམ་ཕེབས་པའི་ཕྱི་མ་ལུས་མེད་མཁའ་འགྲོའི་ཆོས་སྐོར་གྱི་འཕྲོ་སོགས་ཞུ་བ་ལ་བྱོན་ནས་བླ་མ་ཏི་ཕུ་བའི་སྤྱན་སྔར་ཆོས་གསན་ཅིང་བཞུགས་པའི་ཚེ། །ཉིན་གཅིག་བླ་མའི་གསུང་གིས། བུ་རས་ཆུང་པ་ཁྱོད་དེ་རིང་གྲོང་ཁྱེར་ཕ་རོལ་དགེ་བ་ཞེས་པའི་ཚོང་འདུས་ཀྱི་ལྟད་མོ་ལ་སོང་ཅིག་གསུངས་ནས་བྱོན་པས། དེ་ན་རྣལ་འབྱོར་པ་ཨ་མོ་གྷ་བཛྲ་ཞེས་བྱ་བ་ཤ་རྩི་སྔོ་ཤིང་མིག་རྩ་དམར་བ་རལ་བའི་ཐོར་ཚུགས་ཅན་ཀྲིཥྞ་ས་རའི་ར་དུང་འབུད་པ་ཞིག་འདུག་པ་དེས་རས་ཆུང་པ་ལ་སྤྱན་ཆེར་བ་གཅིག་གཟིགས་ནས་བོད་ཕྲུག་སྙིང་རྗེ་བ་ཞིག་འདུག་སྟེ། ཁྱོད་ལ་ཞག་བདུན་གྱི་ཚེ་ལས་མི་འདུག་ཟེར་བས་སྐྲག་སྟེ། བླ་མ་ལ་ཞུས་པས་དེ་ངས་ཀྱང་ཤེས་ཏེ་མ་སྨྲས། ད་སྟེ་མ་གཅིག་གྲུབ་པའི་རྒྱལ་མོ་ཞེས་བྱ་བ་ངོ་བོ་ཡེ་ཤེས་ཀྱི་མཁའ་འགྲོ་མ་རྣམ་པ་མི་མོའི་ཚུལ་བཟུང་བ་ཚེ་དཔག་མེད་དངོས་ཀྱི་རྗེས་སུ་བཟུང་བ་ཞིག་ཡོད་པས། དེ་ལ་གསོལ་བ་འདེབས་དགོས་པ་ཡིན་གསུང་ནས། ཤིང་སྤང་གསེར་གྱི་མཎྜལ་དུ་ཞག་བདུན་ས་སྡེ་བཙུགས་ནས་གསོལ་བ་བཏབ་པས་ཐོ་རངས་ཀྱི་དུས་སུ་མཁའ་འགྲོ་མ་རུས་པའི་རྒྱན་ཅན་ཌཱ་མ་རུ་དང་ཁ་ཊྭཱཾ་ག་བསྣམས་ནས་ནམ་མཁའ་ལ་གར་བསྒྱུར་ཞིང་གཅིག་དང་དུ་མ་སོགས་འདོད་དགུར་བསྒྱུར་བའི་རྫུ་འཕྲུལ་སྣ་ཚོགས་སྟོན་པ་ཞིག་དང་མཇལ། བདག་རྗེས་སུ་བཟུང་འཚལ་ཞུས་པས་གནང་སྟེ། དཀྱིལ་འཁོར་ཆེན་པོ་སྤྲུལ་ཞིང་དབང་བསྐུར་རྒྱུད་བཤད། མན་ངག་བསྟན་ནས་སྒྲུབ་པའི་ཚེ་འཐུད་པའི་མཚན་མ་གཟིགས། གྲུབ་པའི་རྒྱལ་མོའི་ཞལ་ནས། ཚེ་ཇི་ཙམ་ཐུབ་པར་འདོད་གསུང་བ་ལ། ད་ཤི་ཡང་མི་ལྟོ་བར་འདུག་སྙམ་པའི་བར་ཐུབ་པར་འདོད་ལགས་ཞུས་པས། བོད་ངན་པའི་བསམ་པ་མཐོ་དམན་ལ་ངེས་པ་མེད། བུ་ཕའི་ཚེ་དང་མཉམ་པར་བྱའོ་གསུང་། དེ་དུས་རས་ཆུང་པའི་དགུང་ལོ་ཞེ་བཞི་བཞེས་པ་ལ་སླར་ཡང་ཞེ་བཞི་འཐུད་དེ་གྱ་བརྒྱད་དུ་བསྲིངས་པས། ཕ་རྗེ་བཙུན་མི་ལ་དང་སྐུ་ཚེ་མཉམ་པར་མིའི་འཇིག་རྟེན་དུ་འགྲོ་དོན་མཛད་ལ་དེ་ནས་མཐར་འཆི་མེད་འཇའ་ཚོན་ལྟ་བུའི་སྐུ་བརྙེས་ནས་ད་ལྟའང་ལྕང་ལོ་ཅན་དུ་མཁའ་འགྲོ་མ་ལྔ་བརྒྱའི་གཙོ་བོར་རྡོ་རྗེ་ཐེག་པའི་འཆད་ཉན་དུ་བཞུགས་པར་གྲགས་ལ། དེ་ལྟར་རྗེ་བཙུན་གྱིས་གྲུབ་རྒྱལ་མ་ལ་ཆོས་དངོས་སུ་གསན་ཅིང་། གྲུབ་རྒྱལ་མ་འདི་ལ་བོད་ཀྱི་བླ་མ་ལ་ལའི་གསུང་ངོས་འཛིན་མི་འདྲ་བ་བཞེད་ཚུལ་མང་ཡང་། འཐད་པའི་ཕྱོགས་ནི་འདི་ཡིན་ཏེ། རྒྱ་གར་ཤར་ཕྱོགས་ཀྱི་པཎྜི་ཏ་ནགས་རིན་ཞབས་རྒྱལ་པོའི་ཕོ་བྲང་སྣེའུ་གདོང་རྩེར་ཕེབས་དུས་གྲུབ་རྒྱལ་ལྷ་མང་གི་དཀྱིལ་འཁོར་གཟིགས་ཕུལ་ཏེ་འདི་ཅིའི་ལུགས་ཞེས་གསོལ་བ་ན། བཀའ་ལས། ནཱ་རོ་བྷཱ་གཱི་ནཱིརྻ་ཞེས་ཏེ། བོད་སྐད་དུ། ནཱ་རོ་པའི་སྲིང་མོའི་ལུགས་ཡིན་གསུང་བར་འདུག ཡང་ནིར་གུཔྟ་ཞེས་པའི་ནིར་ངེས་པར་རམ་གདོན་མི་ཟ་བའི་དོན་ཡིན་ལ། གུཔྟ་སྦས་པའམ་གབ་པ་སྟེ་ངེས་པར་སྦས་མ། བོད་སྐད་དུ་ཟུར་ཆག་ནས་ནི་གུ་མ། དེ་ནི་ཤངས་ཆོས་ལ་གྲགས་པའི་ནི་གུ་མ་སྟེ་མཁས་གྲུབ་ཁྱུང་པོའི་བླ་མ། དེ་ཡང་གྲུབ་རྒྱལ་མ་དང་དོན་གཅིག ཀུན་མཁྱེན་པད་དཀར་ཞབས་ཀྱི་ཆོས་འབྱུང་དུ། འདི་ལ་རྨོག་ལྕོག་པས། ནཱ་རོའི་ལྕམ་གྱི་སྲས་མོ་ཡིན་པར་བྱས་ཏེ་མི་འཐད། ཐམས་ཅད་དུ་ནཱ་རོའི་ལྕམ་དུ་གྲགས་པ་ཡིན། གྲུབ་པའི་རྒྱལ་མོ་ཡང་འདི་ཉིད་དེ། གཞན་དུ་བཤད་པ་ལྟར་རོ། །ཞེས་གསུངས། དེ་བཞིན་རྗེ་མར་པའི་བླ་མ་མཁའ་འགྲོ་མ་རུས་པའི་རྒྱན་ཅན་གྲགས་པ་སོ་ས་གླིང་གི་དུར་ཁྲོད་ན་བཞུགས་པ་དེ་ཡང་འདི་ག་ཡིན་པར་བཞེད་དོ། །ཞེས་མཐའ་དཔྱོད་ཅུང་ཟད་བྱས་ནས། མདོར་ན་རྗེ་བཙུན་དེས་ཆོས་ཚུལ་བསམ་ལས་འདས་པ་ཞིག་རྒྱ་གར་ནས་བོད་དུ་སྤྱན་དྲངས་པ་ལས། གདམས་པ་འདི་ཉིད་ཀྱི་དབང་གི་བརྒྱུད་པ་ནི་གྲུབ་རྒྱལ་མ། དེས་རས་ཆུང་རྡོ་རྗེ་གྲགས་པ། དེ་ཉིད་ཀྱིས་སུམ་པ། གླིང་། རྒྱ་རས་ཡེ་ཤེས་རྡོ་རྗེ། དབོན་གཞོན་ནུ་སེངྒེ། སེངྒེ་ཤེས་རབ། སྤོས་སྐྱ་བ། བཅུ་གསུམ་པ། ཀུན་དགའ་སེངྒེ། རྡོ་རྗེ་རིན་ཆེན། བློ་གྲོས་སེངྒེ། ཡེ་ཤེས་རིན་ཆེན། ཤེས་རབ་བཟང་པོ། རྒྱལ་དབང་རྗེ། ཤཱཀྱའི་མཚན་ཅན། ངག་དབང་ཆོས་ཀྱི་རྒྱལ་པོ། ཀུན་མཁྱེན་ངག་དབང་ནོར་བུ། ལྷ་རྩེ་པ། དེས་མི་ཕམ་བློ་གྲོས་དང་། དཔག་བསམ་དབང་པོ། གཉིས་ཀས་ཡོངས་འཛིན་ཀུན་དགའ་ལྷུན་གྲུབ། ཆོས་ཀྱི་དབང་ཕྱུག དགེ་ལེགས་བཞད་པ། རྡོ་རྗེ་འཛིན་པ་འཇམ་མགོན་དགྱེས་པ། དེས་རྡོ་རྗེ་འཆང་དངོས་འཇམ་དཔལ་དཔའ་བོ། ཆོས་ཀྱི་སྣང་བ། ཡེ་ཤེས་གྲུབ་པ་དང་། ངེས་དོན་ཆོས་ཀྱི་རྒྱ་མཚོ། བཤད་སྒྲུབ་ཆོས་ཀྱི་ཉིན་བྱེད་སོགས་ནས་བདག་ཅག་གི་འདྲེན་པ་ཆེན་པོ་འཁྲུལ་ཞིག་རིན་པོ་ཆེ་ངག་དབང་མཐུ་སྟོབས་ཚུལ་ཁྲིམས་བསྟན་འཛིན་རྒྱ་མཚོ། དེ་ཉིད་ཀྱིས་བཀའ་དྲིན་ཆེན་པོས་བདག་སོགས་ལ་ལེགས་པར་སྩལ་བའི་བྱིན་རླབས་ཀྱི་རྒྱུན་མ་ཉམས་པ་ཡིན་ལ། བརྒྱུད་པ་དེ་ལྡན་གྱི་དབང་བསྐུར་ལ་ཐོག་མར་གསོལ་བ་གདབ་པ་འདིའི་རྗེས་ཟློས་མཛོད། ཀུན་མཁྱེན་ཡེ་ཤེས་ཕུང་པོ་ཅན། ། སོགས། བཀའ་དྲིན་སྩོལ། ། ལན་གསུམ། ལམ་ཐམས་ཅད་ཀྱི་རྩ་བ་སྐྱབས་འགྲོ་དང་། སེམས་བསྐྱེད་པ་ཡིན་པས། བླ་མ་ཚེ་དཔག་ཏུ་མེད་པར་གསལ་བའི་སྤྱན་སྔར་སྐྱབས་གསུམ་གྱི་སྡོམ་པ་བཟུང་སྙམ་པའི་སྒོ་ནས་འདིའི་རྗེས་ཟློས་མཛོད། དཀོན་མཆོག་གསུམ་ལ་བདག་སྐྱབས་མཆི༴ འགྲུབ་པར་ཤོག། ལན་གསུམ། དེ་ནས་སློབ་མ་རྣམས། སྭ་བྷཱ་ཝས་སྟོང་པ་ཉིད་དུ་སྦྱངས། སྟོང་པའི་ངང་ལས་སྐད་ཅིག་གིས་ཁྱེད་རང་རྣམས་བཅོམ་ལྡན་འདས་རྣམ་སྣང་ཚེ་དཔག་ཏུ་མེད་པ་སྐུ་མདོག་དཀར་པོ་བསོད་ནམས་བརྒྱས་སྒྲུབ་པའི་མཚན་དཔེ་བཟང་པོ་ཐམས་ཅད་ཀྱིས་འདུས་བྱས་པའི་སྐུ་ཞི་མ་ཁྲོ་ལྷའི་རྒྱལ་པོ་དབང་བསྒྱུར་བ་ཇི་ལྟ་བའི་རྒྱན་གོས་སྲིད་པ་གསུམ་མཚུངས་པ་མེད་པ་ཉི་མ་འབུམ་ཕྲག་བསྡོམས་པ་ཙམ་གྱི་འོད་མངའ་བ། ཏིང་ངེ་འཛིན་གྱི་ཕྱག་རྒྱ་མཛད་པའི་སྟེང་དུ་འཁོར་ལོ་བསྣམས་པ། རྡོ་རྗེ་སྐྱིལ་ཀྲུང་དུ་བཞུགས་པའི་ཕང་ན་ཀུན་ཏུ་བཟང་མོ་སེར་མོ་ལྷའི་བུ་མོ་གོ་རིམ་ལྟ་བུར་རྒྱན་ཅིང་ཞི་མ་ཁྲོ་ཕྱག་གཡོན་ཡབ་ལ་འཁྱུད་པ། གཡས་གསེར་གྱི་བུམ